പൊതു ഇടങ്ങളിലെ പ്രവേശനത്തിന് വാക്സിനേഷന് നിര്ബന്ധം തിരുവനന്തപുരം:കടകളിലും പൊതു ഇടങ്ങളിലും പ്രവേശനത്തിനു നിയന്ത്രണം ഏര്പ്പെടുത്തി സര്ക്കാര് ഉത്തരവ്. കടകള്, മാര്ക്കറ്റുകള്, ബാങ്കുകള്, സര്ക്കാര് സ്വകാര്യ ഓഫീസുകള്, ഫാക്ടറികള്, വ്യവസായ സ്ഥാപനങ്ങള്, തുറസായ വിനോദ സഞ്ചാര കേന്ദ്രങ്ങള് എന്നിവിടങ്ങള് സന്ദര്ശിക്കുന്നവര് ആദ്യഡോസ് വാക്സിന് എങ്കിലും എടുത്തവരാകണം. അതും രണ്ടാഴ്ചയെങ്കിലും മുന്പ് ആദ്യ ഡോസ് എടുത്തവരാകണം. അല്ലെങ്കില് 72 മണിക്കൂറിനുള്ളിലെ ആര്ടിപിസിആര് പരിശോധനയിലൂടെ രോഗമില്ലെന്ന് സ്ഥിരീകരിച്ചവരോ ഒരു മാസത്തിനുള്ളില് കോവിഡ് ബാധിച്ച് രോഗമുക്തി നേടിയവരോ ആയിരിക്കണമെന്നും ഇന്നലെ പുറത്തിറക്കിയ ഉത്തരവില് പറയുന്നു.അതേസമയം, വാക്സിന് സ്വീകരിക്കാത്ത കുട്ടികള്ക്ക് മുതിര്ന്നവര്ക്കൊപ്പം ഇവിടം സന്ദര്ശിക്കാം. കടകളിലെ ജീവനക്കാരുടെ വാക്സിനേഷന് സംബന്ധിച്ച വിവരം, എത്രപേര്ക്കു പ്രവേശനമുണ്ട് തുടങ്ങിയ കാര്യങ്ങള് പ്രദര്ശിപ്പിക്കണം. കടകളില് ആളകലം പാലിക്കുന്നതിനായി 25 ചതുരശ്ര അടിയില് ഒരാള് എന്ന നിലയിലായിയിരിക്കും പ്രവേശനം. സന്പൂര്ണ ലോക്ഡൗണ് ഞായറാഴ്ച മാത്രം. ഓഗസ്റ്റ് 15, 22 എന്നീ ഞായറാഴ്ചകളില് ലോക്ഡൗണ് ഒഴിവാക്കി. ആരാധനാലയങ്ങളില് വിസ്തീര്ണത്തിന്റെ അടിസ്ഥാനത്തില് പരമാവധി 40 പേര്ക്കുവരെ ഒരേസമയം പ്രവേശനാനുമതി നല്കും.ആരാധനാലയങ്ങളിലും ഒരാള്ക്ക് 25 ചതുരശ്ര അടിസ്ഥലം എന്ന മാനദണ്ഡത്തിലാകണം സ്ഥലം ക്രമീകരിക്കേണ്ടത്. വിവാഹം, മരണാനന്തര ചടങ്ങുകള് എന്നിവയില് പരമാവധി 20 പേര്ക്കുവരെ പങ്കെടുക്കാമെന്ന നിബന്ധനയില് മാറ്റമില്ല. ഇളവുകള് ഇന്നു പ്രാബല്യത്തില് വരും.വാക്സിനേഷന്, കോവിഡ് പരിശോധന, മരുന്നുവാങ്ങല്, ചികിത്സാ ആവശ്യങ്ങള്, അടുത്ത ബന്ധുക്കളുടെ മരണം, വിവാഹം, പരീക്ഷകള്, ദീര്ഘദൂരയാത്രകള്ക്കായി ബസ് സ്റ്റേഷനുകള്, റെയില്വേ സ്റ്റേഷനുകള്, വിമാനത്താവളം എന്നിവിടങ്ങളിലേക്കുള്ള യാത്രകള് തുടങ്ങിയവയ്ക്കായി ജനങ്ങള്ക്കുപുറത്തിറങ്ങാനും അനുമതി ലഭിക്കും.ഒരു പ്രദേശത്തെ ജനസംഖ്യയുടെ 1000 പേരില് പത്തില് കൂടുതല് രോഗികള് ഒരാഴ്ച ഉണ്ടായാല് അവിടെ ട്രിപ്പിള് ലോക്ഡൗണ് ഏര്പ്പെടുത്തും. ബുധനാഴ്ചകളില് ഇത്തരം പ്രദേശങ്ങളുടെ പട്ടിക ജില്ലാ ദുരന്തനിവാരണ അഥോറിറ്റി കോവിഡ് 19 ജാഗ്രതാ പോര്ട്ടലില് പ്രസിദ്ധീകരിക്കും. മറ്റുസ്ഥലങ്ങളില് ഞായറാഴ്ച ഒഴികെയുള്ള ദിവസങ്ങളില് രാവിലെ ഏഴുമുതല് രാത്രി ഒന്പതുവരെ കടകള് തുറക്കാന് അനുമതി നല്കും. ഹോട്ടലുകള്ക്ക് രാത്രി 9.30 വരെ ഓണ്ലൈന് ഡെലിവറി നടത്താം. ചന്തകള്, ബാങ്ക്, ഓഫീസുകള്, ധനകാര്യ സ്ഥാപനങ്ങള്, വ്യവസായ സ്ഥാപനങ്ങള്, ഫാക്ടറികള്, തുറസായ വിനോദസഞ്ചാര കേന്ദ്രങ്ങള് എന്നിവയ്ക്കും തിങ്കളാഴ്ച മുതല് ശനിയാഴ്ച വരെ തുറക്കാം. സര്ക്കാര് ഓഫീസുകള്, പൊതുമേഖലാ സ്ഥാപനങ്ങള്, സ്വയംഭരണ സ്ഥാപനങ്ങള്, കമ്മീഷനുകള് എന്നിവ തിങ്കള് മുതല് വെള്ളിവരെ പ്രവര്ത്തിക്കാം. കോവിഡ് മാനദണ്ഡം പാലിച്ച് സര്ക്കാര്, സ്വകാര്യ ട്രാന്സ്പോര്ട്ട് വാഹനങ്ങള് അനുവദിക്കും. മത്സര പരീക്ഷകള്, റിക്രൂട്ട്മെന്റ്, സര്വകലാശാല പരീക്ഷകള്, കായിക മത്സരങ്ങള് എന്നിവയും അനുവദിക്കും. മാളുകള് ഓണ്ലൈന് ഡെലിവറിക്കായി തുറക്കാം. സുരക്ഷിത മേഖലകളില് റിസോര്ട്ടുകള്ക്കും താമസസൗകര്യത്തിനുള്ള ഹോട്ടലുകള്ക്കും എല്ലാ ദിവസവും തുറക്കാം. ഉത്സവകാലമായതിനാല് ആള്ക്കൂട്ടം ഒഴിവാക്കാന് വ്യാപാര സ്ഥാപനങ്ങള് നടപടി സ്വീകരിക്കണമെന്ന് മന്ത്രി വീണാ ജോര്ജ് നിയമസഭയില് പറഞ്ഞു. ഹോം ഡെലിവറി സൗകര്യം കഴിയാവുന്നത്ര വിപുലീകരിക്കണം. പോലീസും തദ്ദേശ സ്വയംഭരണ സ്ഥാപനങ്ങളും ആവശ്യമായ പരിശോധന നടത്തുമെന്നും അവര് നിയമസഭയെ അറിയിച്ചു.ഓണ്ലൈന് ക്ലാസുകള്ക്കു വിദ്യാലയങ്ങള് തുറക്കാം തിരുവനന്തപുരം: ഓണ്ലൈന് ക്ലാസുകള് നടത്തുന്നതിനായി വിദ്യാഭ്യാസ സ്ഥാപനങ്ങള്ക്കു തുറക്കാം. എന്നാല്, നേരിട്ടുള്ള വിദ്യാഭ്യാസത്തിനായി സ്കൂളുകള്, കോളജുകള്, ട്യൂഷന് സെന്ററുകള്, സിനിമാ തിയറ്ററുകള് എന്നിവ തുറക്കാനാകില്ല. ഹോട്ടലുകളിലും റസ്റ്ററന്റുകളിലും ഇരുന്നു ഭക്ഷണം കഴിക്കാന് അനുമതിയില്ല. തുറസായ സ്ഥലങ്ങളിലും വാഹനങ്ങളിലും പാര്ക്കിംഗ് സ്ഥലങ്ങളിലും ആറടി അകലം പാലിച്ച് ഭക്ഷണം കഴിക്കാം. രാഷ്ട്രീയ സാംസ്കാരിക സാമൂഹിക കൂട്ടായ്മകള് തുടങ്ങി ജനങ്ങള് ഒത്തുകൂടുന്ന പരിപാടികള്ക്ക് അനുമതിയില്ല.